CELEX: 32013D0269
Language: lt
Date: 1369612800000
Title: 2013 m. gegužės 27 d. Tarybos sprendimas 2013/269/BUSP, kuriuo valstybės narės įgaliojamos dėl Europos Sąjungos interesų pasirašyti Sutartį dėl prekybos ginklais

7.6.2013   
            
            
               LT
            
            
               Europos Sąjungos oficialusis leidinys
            
            
               L 155/9
            
         TARYBOS SPRENDIMAS 2013/269/BUSP
   2013 m. gegužės 27 d.
   kuriuo valstybės narės įgaliojamos dėl Europos Sąjungos interesų pasirašyti Sutartį dėl prekybos ginklais
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 114 straipsnį ir 207 straipsnio 3 dalį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:
   
               (1)
            
            
               2013 m. kovo 11 d. Taryba įgaliojo Komisiją derėtis Jungtinių Tautų struktūroje dėl sutarties dėl prekybos ginklais Sąjungos išimtinei kompetencijai priklausančiais klausimais;
            
         
               (2)
            
            
               2013 m. balandžio 2 d. Jungtinių Tautų Generalinė Asamblėja priėmė Sutarties dėl prekybos ginklais tekstą. Generalinė Asamblėja taip pat paprašė, kad Generalinis sekretorius, kaip šios sutarties depozitaras, ją pateiktų pasirašyti 2013 m. birželio 3 d. ir paragino visas valstybes nares apsvarstyti galimybę šią sutartį pasirašyti ir po to, laikantis savo konstitucinių procedūrų, kuo anksčiau tapti sutarties šalimis;
            
         
               (3)
            
            
               sutarties tikslas yra nustatyti aukščiausius įmanomus bendrus tarptautinius standartus tarptautinei prekybai įprastine ginkluote reguliuoti arba gerinti tokį reguliavimą, užkirsti kelią neteisėtai prekybai įprastine ginkluote, panaikinti ją ir užkirsti kelią jos patekimui į neteisėtos prekybos rinką. Valstybės narės pareiškė esančios patenkintos derybų rezultatais ir norinčios skubiai imtis sutarties pasirašymo;
            
         
               (4)
            
            
               kai kurios sutarties nuostatos yra susijusios su klausimais, kurie patenka į Sąjungos išimtinės kompetencijos sritį, nes jie patenka į bendrosios prekybos politikos taikymo sritį arba turi įtakos vidaus rinkos taisyklėms dėl įprastinės ginkluotės ir sprogmenų perdavimo;
            
         
               (5)
            
            
               Europos Sąjunga negali pasirašyti sutarties, nes jos šalimis gali būti tik valstybės;
            
         
               (6)
            
            
               todėl, vadovaudamasi Sutarties dėl Europos Sąjungos veikimo 2 straipsnio 1 dalimi, Sąjungos išimtinei kompetencijai priklausančiais klausimais Taryba turėtų įgalioti valstybes nares dėl Europos Sąjungos interesų pasirašyti sutartį,
            
         PRIĖMĖ ŠĮ SPRENDIMĄ:
   1 straipsnis
   Sąjungos išimtinei kompetencijai priklausančiais klausimais valstybės narės įgaliojamos dėl Europos Sąjungos interesų pasirašyti Sutartį dėl prekybos ginklais.
   2 straipsnis
   Valstybės narės raginamos pasirašyti Sutartį dėl prekybos ginklais iškilmingoje ceremonijoje Niujorke 2013 m. birželio 3 d. arba kuo anksčiau.
   3 straipsnis
   Šis sprendimas skirtas valstybėms narėms.
   
      Priimta Briuselyje 2013 m. gegužės 27 d.
      
         
            Tarybos vardu
         
         
            Pirmininkė
         
         C. ASHTON